Chaos toe meisie se lyk gevind wordStacey Adams. ŉ 25-jarige man is in hegtenis geneem in verband met die moord op ŉ sesjarige meisie van Mitchells Plain in Kaapstad. Lt.kol. Andrè Traut, woordvoerder van die polisie, het gesê Stacey Adams se ouma het haar Sondag as vermis aangegee. “Stacey se ouma het haar omstreeks 15:00 as vermis aangegee nadat sy Saterdag die laaste keer gesien is toe sy die huis verlaat het om by haar ma in De La Reystraat in Eastridge te gaan kuier.” Volgens Traut het die polisie, lede van die plaaslike gemeenskapspolisiëringsforums en ander vrywilligers onmiddellik na die meisie begin soek. Foto: Pagad G-Force/Facebook “Terwyl daar in De La Reystraat gesoek is, is die soekgeselskap in kennis gestel van sagte grond in die erf van ’n huis in die straat. Die liggaam van ’n kind is in ’n vlak graf in die erf gevind.” Traut het gesê die man wat in die huis woon is deur die polisie ondervra. Chaos het egter uitgebreek toe gemeenskapslede reg in eie hande probeer neem het en die verdagte wou leed aandoen. “Daar is klippe gegooi na die polisie en die verdagte se huis is met ’n petrolbom bestook waarna dit begin brand het. Die polisie het die situasie gestabiliseer.” Volgens Traut word die presiese omstandighede rondom die moord nog ondersoek en moet die liggaam nog amptelik geïdentifiseer word. Die polisie ondersoek ook ’n klag van openbare geweld. “Die verdagte sal in die Mitchells Plain-landdroshof verskyn sodra hy aangekla is.” Foto: Pagad G-Force/Facebook